เล็งๆร้านนี้มานานแล้วแต่เพิ่งได้มีโอกาสมาลองกินดู ร้านตั้งอยู่ซอยสุขเกษม ฝั่งตรงข้ามถนนนิมมาน ที่จอดรถต้องอาศัยจอดข้างทางเพราะร้านเป็นเพียงห้องแถวเล็กๆขนาด 1 ห้อง ร้านเปิดตั้งแต่ 8.30 น.-15.00 น.(ครัวปิด 14.00น.) เมนูเป็นอาหารฝรั่งทั้งหมด ถูกใจคนรักนม เนย ชีสอย่างเรานักล่ะ อย่าตกใจถ้าเห็นเมนูเป็นภาษาอังกฤษทั้งหมด ไม่เข้าใจอันไหนถามน้องๆพนักงานได้เลย เค้ายินดีตอบและอธิบายเป็นอย่างดี ไม่มีกรอกตาบนถอนหายใจใส่เหมือนร้านอาหารฝรั่งบางร้านอย่างแน่นอน อย่างวันนี้เราสั่งเป็น Open sandwich/ Smoked salmon cream cheese (160฿)เพิ่ม extra fresh mozzarella (85฿) เสิร์ฟมาแบบใหญ่อลังเกินราคา ครีมชีสปาดมาให้หนาสะใจไม่มีหวง รสเปรี้ยวอ่อนๆไม่โดดเกิน เข้ากันได้ดีกับแซลมอนรมควันสไลด์และขนมปังอุ่นๆที่เหนียวนุ่ม ไม่แข็งเกินไป ตัดเลี่ยนด้วยเม็ด caper ดอง บอกเลยมาอีกทีต้องมาซ้ำเมนูเดิมแน่ๆ อร่อยติดใจจริงๆ ส่วนกาแฟแอบขัดใจนิดหน่อย รสเปรี้ยวโดดไปมาก เราเป็นคนไม่ชอบกินกาแฟรสเปรี้ยว เพราะฉะนั้น piccolo แก้วนี้สำหรับเรายังไม่ผ่าน แต่ลองชิมแก้วอื่นของเพื่อนก็รสเดียวกันสงสัยอาจจะใช้กาแฟตัวเดียวกัน แต่รวมๆแล้วเราค่อนข้างชอบร้านนี้เลยทีเดียว อาหารอร่อย ใช้วัตถุดิบดี ราคาสมเหตุสมผล และบริการยังดีอีก แค่นี้ทุกอย่างก็ลงตัวแล้ว